Obrazloženje **POSEBNOG dijela** *Godišnjeg izvještaja o izvršenju FP za* ***2024.*** *godinu*

**08012 DRŽAVNI ZAVOD ZA INTELEKTUALNO VLASNIŠTVO**

**08012 Sažetak djelokruga Državnog zavoda za intelektualno vlasništvo**

Državni zavod za intelektualno vlasništvo (DZIV-a) obavlja sljedeće poslove i zadatke iz svoje nadležnosti: razvoj zakonodavnog okvira za zaštitu industrijskog vlasništva usklađen s pravnim okvirom Europske unije i međunarodnim pravnim okvirom te nacionalnim strateškim okvirom; osiguravanje kvalitetne i učinkovite provedbe postupaka za priznanje prava industrijskog vlasništva na teritoriju Republike Hrvatske (RH), koje DZIV provodi samostalno ili putem odgovarajućih međunarodnih i europskih sustava u kojima RH sudjeluje; osiguravanje, učinkovitog i poticajnog sustava zaštite autorskih i srodnih prava, usklađenog s tehnološkim razvojem, kroz razvoj odgovarajućeg zakonodavnog okvira, nadzor nad sustavom kolektivnog ostvarivanja prava te provedbu i razvoj prateće stručne djelatnosti; zastupanje interesa RH i u razvoju zajedničkog zakonodavnog i institucionalnog okvira Europske unije u području intelektualnog vlasništva; zastupanje interesa i jačanje utjecaja RH u međunarodnim (europskim i svjetskim) organizacijama i tijelima Europske unije iz područja intelektualnog vlasništva te daljnji razvoj članstva u međunarodnim konvencijama i ugovorima u skladu s ciljevima razvoja nacionalnog sustava intelektualnog vlasništva; osiguravanje provedbe obveza iz međunarodnih konvencija i ugovora iz područja intelektualnog vlasništva kojih je RH članica i koje su u nadležnosti DZIV-a; doprinos razvoju učinkovitog nacionalnog sustava provedbe prava intelektualnog vlasništva, uključujući suzbijanje prometa krivotvorenim proizvodima i piratstva, u suradnji i uz koordinaciju s tijelima za provedbu prava te drugim dionicima sustava iz javnog i privatnog sektora; doprinos razvoju primjene prava intelektualnog vlasništva u relevantnim gospodarskim i društvenim sektorima radi jačanja inovacijskih i kreativnih djelatnosti te jačanja konkurentnosti relevantnih sektora; održavanje i razvoj nacionalnih digitalnih registara industrijskog vlasništva te razvoj i održavanje pratećih nacionalnih i međunarodnih digitalnih servisa i e-usluga; razvoj javnih informacijskih i stručnih usluga te potpore korisnicima sustava zaštite i primjene intelektualnog vlasništva u suradnji s drugim dionicima nacionalnog inovacijskog sustava i sektora kreativnih i kulturnih industrija.

|  |  |  |  |  |  |
| --- | --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks izvršenja 2024./plan 2024. | Indeks izvršenja 2024./2023. |
| 08012 | 3.596.644 | 4.942.854 | 4.492.310 | 90,9 | 124,9 |

### 3801 ULAGANJE U ZNANSTVENO ISTRAŽIVAČKU DJELATNOST

|  |  |  |  |  |  |
| --- | --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks izvršenja 2024./plan 2024. | Indeks izvršenja 2024./2023. |
| 3801 | 3.596.644 | 4.942.854 | 4.492.310 | 90,9 | 124,9 |

**Cilj 1. Povećati kvalitetu i učinkovitost sustava zaštite prava industrijskog vlasništva**

**Opis provedbe cilja programa**

Nakon što je u 2021. godini uveden sustav upravljanja kvalitetom u postupcima za priznanje prava industrijskog vlasništva, certificiran u skladu s normom ISO 9001:2015, koji je kontinuirano razvijan i tijekom izvještajne godine, dodatno je unaprijeđeno provođenje nacionalnih te necentraliziranih europskih i međunarodnih postupaka za priznanje odnosno registraciju prava intelektualnog (industrijskog) vlasništva na teritoriju Republike Hrvatske, što daje trajan doprinos osiguravanju povoljnog poslovnog okruženja za razvoj inovativnog gospodarstva i privlačenje stranih ulaganja. Uz unaprjeđenje internih poslovnih aplikacija u okviru digitalne transformacije, praktički su dovršene sve planirane aktivnosti obnove poslužiteljske informatičke infrastrukture integracijom informatičko-komunikacijske infrastrukture DZIV-a u sustav državne informacijske infrastrukture (Centar dijeljenih usluga).

U pogledu razvoja nacionalnog pravnog okvira sustava zaštite intelektualnog vlasništva, do kraja 2024. godine pripremljen je od strane DZIV-a i u zakonsku proceduru pred Hrvatskim saborom upućen prijedlog Zakona o izmjenama i dopunama Zakona o zastupanju u području prava industrijskog vlasništva radi usklađivanja s propisima EU-a iz područja reguliranih profesija te rezultatima pregovora za članstvo Republike Hrvatske u OECD-u, a krajem godine započela je priprema novog zakona o zemljopisnim oznakama podrijetla kojim će se na nacionalnoj razini provesti Uredba 2023/2411 o zaštiti oznaka zemljopisnog podrijetla za obrtničke i industrijske proizvode kojom se uvodi jedinstveni sustav zaštite ovih oznaka za cijelu Europsku uniju umjesto dosadašnjih nacionalnih sustava.

**Cilj 2. Povećati kvalitetu i učinkovitost sustava zaštite autorskih i srodnih prava**

**Opis provedbe cilja programa**

Tijekom 2024. godine u području autorskog i srodnih prava obavljali su se stručni, administrativni, inspekcijski i drugi poslovi vezani uz kvalitetno i učinkovito funkcioniranje i razvoj sustava zaštite autorskog i srodnih prava. U 2024. godini provedeni su redovni inspekcijski nadzori nad radom organizacija za kolektivno ostvarivanje autorskih i srodnih prava, što je rezultiralo povećanjem učinkovitosti prikupljanja i raspodjele naknada nositeljima prava te većoj transparentnosti rada organizacija. Također, provođene su aktivnosti u vezi reguliranja djelatnosti nezavisnih upravljačkih subjekata koji obavljaju djelatnost kolektivnog ostvarivanja autorskih i srodnih prava. Provođene su različite informacijske i edukacijske aktivnosti na podizanju razine svijesti i unaprjeđenja poznavanja sustava zaštite autorskih i srodnih prava među dionicima sustava i općom javnosti, uz redovno pružanje stručne podrške institucijama i organizacijama te korisnicima sustava i građanima u pogledu tumačenja i primjene sustava zaštite autorskih i srodnih prava u konkretnim poslovnim i životnim situacijama. Provođene su i stručne aktivnosti u okviru europskih i međunarodnih poslova u području zaštite autorskih i srodnih prava u smislu razmjene stručnih informacija o pojedinim aspektima sustava zaštite i sudjelovanja na sastancima stručnih tijela EU-a radi daljnjeg razvoja sustava zaštite autorskih i srodnih prava u EU-u, uz praćenje zakonodavnih procesa u vezi propisa koji sadrže i određene aspekte povezane sa zaštitom autorskog i srodnih prava.

**Cilj 3. Povećati učinkovitost sustava provedbe prava intelektualnog vlasništva**

**Opis provedbe cilja programa**

U cilju jačanja učinkovitosti provedbe prava intelektualnog vlasništva u 2024. godini provođene su redovne aktivnosti na razvoju specijalističkih znanja iz područja intelektualnog vlasništva u pravosudnim i upravnim tijelima, organiziranjem programa stručnog usavršavanja u okviru suradnje DZIV-a s Pravosudnom akademijom i Državnom školom za javnu upravu te osiguranjem sudjelovanja pravosudnih djelatnika u programima Ureda Europske unije za intelektualno vlasništvo (EUIPO)  i Europskog patentnog ureda namijenjenih pravosudnim tijelima. Provođene su i razne aktivnosti usmjerene na suzbijanje krivotvorenja i piratstva, prvenstveno održavanjem sastanaka koordinacijskih tijela, suradnjom u aktivnostima EU Promatračnice EUIPO-a, daljnjim razvojem sadržaja mrežne stranice "Stop krivotvorinama i piratstvu", u cijelosti posvećene problematici provedbe prava intelektualnog vlasništva. Provođene su i informativne i edukativne aktivnosti namijenjene različitim kategorijama dionika te promotivne aktivnosti putem društvenih mreža.

**Cilj 4. Povećati stupanj korištenja sustava zaštite intelektualnog vlasništva od strane domaćih subjekata**

**Opis provedbe cilja programa**

Provođene su daljnje mjere i aktivnosti stručne, edukacijske, informacijske i projektne potpore gospodarskim i društvenim sektorima, osobito poduzetničkom i javnom znanstveno-istraživačkom sektoru, radi učinkovite zaštite i upravljanja intelektualnim vlasništvom.

Unaprjeđenjem dostupnosti poduzetnicima prilagođenih informacija o intelektualnom vlasništvu, daljnjim razvojem alata i inicijativa namijenjenih većoj dostupnosti ovih informacija, provedbom suradničkih aktivnosti na educiranju zaposlenika institucija i poduzetnika o zaštiti i upravljanju intelektualnim vlasništvom te osiguravanjem financijske potpore iz namjenskih sredstava EU-a za zaštitu i razvoj strategije upravljanja intelektualnim vlasništvom poduzetnika iz skupine malih i srednjih poduzeća i u 2024. godini provođene su aktivnosti mjere usmjerene na jačanje kapaciteta poduzetničkog sektora za upravljanje intelektualnim vlasništvom.

 Provedbom više programa izobrazbe u području zaštite i upravljanja intelektualnim vlasništvom u kojem su sudjelovali polaznici iz javnih znanstvenoistraživačkih institucija i poduzetničkog sektora pružena je daljnja potpora prijenosu znanja iz javnog znanstvenoistraživačkog sektora u gospodarstvo. Također, provedeno je više programa edukacije o intelektualnom vlasništvu za nastavnike, što će doprinijeti jačanju obrazovanja a koje utječe na razvoj poduzetničkih vještina.

Međutim, na pokazatelje rezultata koji se odnose na povećanje broja prijava za zaštitu intelektualnog vlasništva u nacionalnom postupku osim provedbe aktivnosti DZIV-a utječu i drugi čimbenici, kao što su ukupna uspješnost hrvatskog inovacijskog sustava, povećanje korištenja europskih i međunarodnih postupaka zaštite, a smanjenje korištenja nacionalnih postupaka kao rezultat poslovanja na širem tržištu od hrvatskog i posljedičnog interesa za širim opsegom zaštite putem regionalnih i globalnih sustava zaštite, kao i regionalna i globalna gospodarska i politička kretanja.

**Pokazatelji učinka**

**Pokazatelji učinka**

|  |  |  |  |  |  |  |
| --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ostvarena vrijednost (2024.) |
| Povećanje broja prijava industrijskog vlasništva u nacionalnom postupku (ukupno) | Ukupni broj prijava za zaštitu patenata (nacionalne prijave, PCT prijave – nacionalna faza), žiga (nacionalne prijave) i industrijskog dizajna (nacionalne prijave) – ne uključuje prijave za jedinstvenu zaštitu na ukupnom teritoriju Europske unije (žig i registrirani dizajn Europske unije) | % | 1612 (2023.) | DZIV | 2%(1644) | -0,8%(1.599) |
| Povećanje vrijednosti Globalnog inovacijskog indeksa Hrvatske u kategorijama rezultata inovacijskih i kreativnih djelatnosti koji uključuju prava intelektualnog vlasništva (zbroj vrijednosti parametara) | - Rezultati u području znanja i tehnologije (Knowledge and technology outputs) - Rezultati u području kreativnih djelatnosti (Cretaive outputs) | Vrijednost pokazatelja | 64,0 (Knowledge and technology outputs 34,0; Creative outputs 30,0)(2023.) | WIPO Global Innovation Index | >64 | 62,8 (Knowledge and technology outputs 31,3; Creative outputs 31,5)(2024.) |

### A763000 ADMINISTRACIJA I UPRAVLJANJE DRŽAVNOG ZAVODA ZA INTELEKTUALNO VLASNIŠTVO

|  |  |  |  |  |  |
| --- | --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks izvršenja 2024./plan 2024. | Indeks izvršenja 2024./2023. |
| A763000 | 3.338.301 | 4.195.061 | 4.051.956 | 96,6 | 121,4 |

**Zakonske i druge pravne osnove**

Zakon o ustrojstvu i djelokrugu ministarstava i drugih središnjih tijela državne uprave, Zakon o patentu, Zakon o žigu, Zakon o oznakama zemljopisnog podrijetla i oznakama izvornosti proizvoda i usluga, Zakon o zaštiti topografija poluvodičkih proizvoda, Zakon o industrijskom dizajnu, Zakon o autorskom pravu i srodnim pravima, Zakon o zaštiti neobjavljenih informacija s tržišnom vrijednosti, Zakon o upravnim pristojbama u području prava intelektualnog vlasništva, Uredba o naknadama za posebne troškove i troškove za pružanje informacijskih usluga Državnog zavoda za intelektualno vlasništvo, Uredba (EZ) br. 469/2009 o svjedodžbi o dodatnoj zaštiti za lijekove, Uredba (EZ) br. 1610/96 o uvođenju svjedodžbe o dodatnoj zaštiti za sredstva za zaštitu bilja, Ugovor o suradnji na području patenata (PCT), Pravilnik prema Ugovoru o suradnji na području patenata (PCT), Europska patentna konvencija (EPC 2000), Provedbeni pravilnik Europske patentne konvencije, Pravilnik o pristojbama uz Europsku patentnu konvenciju, Madridski sporazum o međunarodnoj registraciji žigova, Protokol koji se odnosi na Madridski sporazum o međunarodnoj registraciji žigova, Zajednički pravilnik uz Madridski sporazum o međunarodnoj registraciji žigova i Protokol koji se odnosi na Madridski sporazum i Izmjene i dopune Zajedničkog pravilnika, Haški sporazum o međunarodnoj registraciji industrijskog dizajna te Ženevski Akt Haškog sporazuma, Zajednički pravilnik prema Aktu Haškoga sporazuma iz 1999., 1960. i 1934. godine.

**Opis aktivnosti**

Aktivnost Administracija i upravljanje obuhvaćala je sve redovne poslove i aktivnosti DZIV-a na ostvarenju propisane djelatnosti koja se odnosi na osiguravanje primjerenog sustava zaštite prava intelektualnog vlasništva na teritoriju Republike Hrvatske putem nacionalnog i nadnacionalnih sustava zaštite. Provedbom ove aktivnosti osiguravalo se obavljanje propisanih upravnih i stručnih poslova koji se odnose na razvoj zakonodavnog okvira za zaštitu intelektualnog vlasništva; provedbu postupaka za zaštitu prava industrijskog vlasništva i nadzor nad sustavom kolektivnog ostvarivanja autorskog i srodnih prava; razvoj i pružanje pratećih javnih stručnih usluga iz područja intelektualnog vlasništva; razvoj i održavanje javnih registara i baza podataka iz područja intelektualnog vlasništva te održavanje i razvoj prateće informacijske, podatkovne i mrežne infrastrukture; razvoj pratećih e-usluga; razvoj i provedba razmjene podataka s međunarodnim sustavima zaštite intelektualnog vlasništva te uključivanje u zajedničke informacijske sustave; sudjelovanje u razvoju zakonodavnog i institucionalnog okvira Europske unije u području intelektualnog vlasništva; obavljanje poslova službene europske i međunarodne suradnje s odgovarajućim državnim institucijama drugih zemalja, kao i odgovarajućim europskim i međunarodnim organizacijama; poslovi pripreme, zaključivanja i izvršavanje međunarodnih ugovora iz područja intelektualnog vlasništva; poslovi vezani uz predstavljanje Republike Hrvatske u europskim i međunarodnim organizacijama i stručnim tijelima iz područja intelektualnog vlasništva; ostali poslovi razvoja i unaprjeđenja ukupnog nacionalnog sustava intelektualnog vlasništva.

Za provođenje ove aktivnosti u 2024. godini utrošena su sredstva kako slijedi:

- ukupni rashodi za zaposlene za prosječni godišnji broj od 86 zaposlenika (bruto plaće, pripadajući doprinosi, ostala materijalna prava zaposlenih - regres, otpremnine, nagrade, božićnice i sl. te naknade za prijevoz za zaposlene) u iznosu od 2.758.359 € (izvor 11);

- materijalni, financijski rashodi i rashodi za nabavu dugotrajne imovine za održavanje redovnog poslovanja u iznosu od 174.394 €, od čega se najznačajniji materijalni rashodi u okviru ove aktivnosti odnose na službena putovanja 68.505 € (od čega je 51.770 € refundirano od strane europskih i međunarodnih organizacija), usluge telefona, pošte i prijevoza 17.061 €, zakupnine i najamnine (prvenstveno ispisnih uređaja) 16.392 €, računalne usluge 12.624 €, uredski materijal 12.778 €, stručno usavršavanje zaposlenika 8.921 €, usluge promidžbe i informiranja 9.121 € (za objavu natječaja za primanje u državnu službu), naknade za rad predstavničkih i izvršnih tijela, povjerenstava i sl. 6.458 € te troškova sudskih postupaka 5.183 €, dok se najznačajniji rashodi za nabavu dugotrajne imovine odnose na nabavu zamjenske opreme za grijanje, ventilaciju i hlađenje 4.117 €;

- rashodi za transfer propisanog dijela uplaćenih pristojbi i naknada u postupcima priznanja registracije prava industrijskog vlasništva temeljem međunarodnih ugovora prema Europskom patentnom uredu i Svjetskoj organizaciji za intelektualno vlasništvo u visini od 1.119.203 € (izvor 43);

### T763005 SURADNJA DZIV-a S EUROPSKIM UREDOM ZA ŽIGOVE I DIZAJN

|  |  |  |  |  |  |
| --- | --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks izvršenja 2024./plan 2024. | Indeks izvršenja 2024./2023. |
| T763005 | 258.343 | 747.793 | 440.354 | 58,9 | 170,5 |

**Zakonske i druge pravne osnove**

Uredba (EU) 2017/1001 Europskog parlamenta i Vijeća od 14. lipnja 2017. o žigu Europske unije, članak 152.

**Opis aktivnosti**

Temeljem ugovora o suradnji s Uredom Europske unije za intelektualno vlasništvo (EUIPO) i Državnog zavoda za intelektualno vlasništvo, koji se sklapa na godišnjoj razini, u 2024. godini ostvarena je suradnja na provedbi aktivnosti u okviru slijedećih europskih projekata suradnje (*European Cooperation Project* - ECP): ECP2 - Unaprjeđenje zajedničkih suradničkih servisa (sudjelovanje u radu radne grupe za unaprjeđenje korisničkih e-servisa TMView i Designview; implementacija poboljšanja na softverskom paketu za tzv. Front office – User Area), ECP5 Promotivne aktivnosti (praćenje medijske vidljivosti intelektualnog vlasništva u Hrvatskoj, održavanje i unaprjeđenje sadržaja na društvenim mrežama Nacionalne koordinacije za provedbu prava intelektualnog vlasništva, informacijsko-promotivni nastupi na sajmu inovatora ARCA 2024, na međunarodnom sajmu inovacija u poljoprivredi, prehrambenoj industriji i poljoprivrednoj mehanizaciji - AGRO ARCA 2024 te na Hrvatskom salonu inovacija s međunarodnim sudjelovanjem - INOVA 2024), ECP6 - Podrška malim i srednjim poduzećima (stručne aktivnosti na uspostavi europske digitalne platforme za potporu malim i srednjim poduzećima u učinkovitom upravljanju intelektualnim vlasništvom i nacionalna potpora provedbi aktivnosti Fonda za mala i srednja poduzeća EU-a za financijske potpore za zaštitu intelektualnog vlasništva, kojim upravlja i provodi ga EUIPO u suradnji s državama članicama), ECP8 - Održavanje zajedničke prakse i alata (odgovarajuće stručne aktivnosti na održavanju zajedničke prakse, redovna dostava podataka i održavanje funkcioniranja e-servisa TMView i Designview u skladu s ugovorenom razinom kvalitete). Navedene aktivnosti predstavljaju većinom kontinuirane aktivnosti ili višegodišnje projekte.

Rashodi za provedbu ovih aktivnosti, financiranih iz navedenih posebnih namjenskih prihoda (izvora 43), iznosili su 440.354 €, od čega je 391.976 € utrošeno na materijalne troškove (od toga 36% na informatičke usluge nadogradnje sustava, a ostatak na usluge softverskih licenci, usluge telefona, pošte i prijevoza, usluge promidžbe i informiranja, službenih putovanja, stručnog usavršavanja zaposlenika, vanjske usluge voditelja sigurnosti informacijskog sustava te ostale usluge), a 48.359 € na troškove nabave dugotrajne imovine, prvenstveno informatičke opreme.

U okviru rebalansa državnog proračuna je za rashode izvora 43T planirano smanjenje s inicijalno planiranih 953.059 €, (prema Financijskom planu za 2024, objavljenom u „Narodnim novinama“ br. 149/23) na 747.795 € prvenstveno zbog smanjenja obima planiranih projektnih aktivnosti na razvoju informacijskog sustava u 2024. godini zbog odstupanja od očekivane dinamike u provedbi pripremnih aktivnosti godini. S obzirom da je kašnjenje utjecalo na odgodu nabave usluge vanjskih dobavljača veće vrijednosti, to se odrazilo i na indeks izvršenja rashoda za T763005, pa on iznosi 58,9% u odnosu na planirano.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ostvarena vrijednost (2024.) |
| *Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om (godišnje)* | *Postotak provedenih aktivnosti/projekata u odnosu na planirane temeljem godišnjih ugovora o suradnji s EUIPO-om* | *%* | *100**(2023.)* | *DZIV* | *100* | *100* |